钦定古今图书集成/明伦汇编/氏族典/第147卷 > 孙侔
## 钦定古今图书集成/明伦汇编/氏族典/第147卷 > 孙侔

按《宋史孙侔传》：“侔字少述，与王安石、曾巩游，名倾一
时。早孤，事母尽孝，居江淮间，士大夫敬畏之。刘敞知
扬州，言其孝弟忠信，足以扶世矫俗，求之朝廷，吕公
著、王安石之流也。诏以为扬州教授，辞。敞守永兴，辟
入幕府，亦辞。英宗时，沈构及王陶、韩维连荐之，授忠
武军推官、常州判官，皆不赴。少与安石友善，安石为”
相，过真州与相见，侔待之如布衣交。卒，年六十六。初，
王回、王令常秩与侔皆有盛名，回、令不寿，秩为隐不
竟，唯侔以不仕始终。